Polisiewaghond moet nog besluit oor Phala Phala-ondersoekPres. Cyril Ramaphosa. (Foto: Elmond Jiyane/GCIS) Die polisiewaghond, die onafhanklike polisieondersoekdirektoraat (Opod), het ŉ formele verklaring van die president van die African Transformation Movement (ATM) afgeneem na aanleiding van ŉ klag oor die polisie se hantering van die beweerde diefstal op pres. Cyril Ramaphosa se Phala Phala-wildplaas. Die ATM het Opod gevra om onder andere die polisiehoof, genl. Fannie Masemola, sowel as sy voorganger, genl. Khehla Sitole, in verband met die saak te ondersoek. Vuyolwetu Zungulu, ATM-president, het luidens berigte vroeër aangevoer inligting is aan die media gelek dat die Namibiese polisie in verbinding was met sekere polisiebeamptes in Suid-Afrika – insluitende Masemola en Sitole – ná die inbraak op die wildplaas in Limpopo. Volgens Zungulu is ŉ geheime ondersoek in 2020 gedoen na die diefstal van miljoene dollar op die plaas. Die buitelandse valuta is glo in meubels op die plaas versteek en Ramaphosa en die polisie word van ŉ toesmeerdery oor die voorval beskuldig. Lizzy Suping, woordvoerder van Opod, sê die waghond het Maandag met Zungulu vergader en Opod se uitvoerende direkteur sal nou besluit of die instelling ŉ omvattende ondersoek na die voorval kan doen. Ingevolge wetgewing kan Opod sake ondersoek wat deur die uitvoerende direkteur verwys is, op versoek van ŉ minister, LUR, of die sekretariaat van die polisie. “Opod sal ŉ aankondiging doen sodra die uitvoerende direkteur ŉ besluit geneem het oor die ATM se versoek om die polisie se optrede tydens die saak te ondersoek” sê Suping. Die kantoor van die Openbare Beskermer (OB) sowel as die Valke het reeds ondersoeke daarna van stapel gestuur. Die OB se kantoor het vier klagte oor die voorval ontvang, waarvan die ATM een ingedien het. Ramaphosa het tot 17 Julie tyd om die OB se 31 vrae oor die beweerde diefstal te beantwoord. Die ATM het die OB vroeër egter daarvan beskuldig dat sy ŉ sogenaamde geheime ooreenkoms met Ramaphosa aangegaan het vir ŉ verlenging van die spertyd om sy antwoorde in te dien. Volgens die party is dit die plig van die waarnemende OB, adv. Kholeka Gcaleka, om die mense van Suid-Afrika – en nie die president nie – te beskerm. Die rits ondersoeke spruit uit klagtes wat Arthur Fraser, ŉ voormalige spioenbaas, oor die voorval by die polisie ingedien het.